Jótékony célra árverezték el az USA legkülönlegesebb Toyotáját
Észak-Amerikában mindössze kétszáz, sorszámozott példányban érhető el a Toyota GR Corolla limitált kiadása, a Morizo Edition. A sorozat legelső példányát a világ legnagyobb Toyota-kereskedője szerezte meg, de nem azért, hogy hasznot húzzon belőle – pont ellenkezőleg. 

Legyen szó öt darabról vagy ötmillióról, egy kötött darabszámú gyártási sorozat első és utolsó példánya még a különlegességek mezőnyéből is kiemelkedik, anélkül, hogy a szignifikáns sorszámtól eltekintve bármi másban el kellene térnie társaitól. Hogy ez az eszmei érték aztán pénzre váltható-e, és ha igen, mennyire, az már sok mindentől függ. Mindenesetre a körülöttünk tomboló információs viharban nagyobb eséllyel veszünk észre valamit, ha az a 001-es sorszámot viseli.
Részben ezért is figyelt fel a világ arra a jótékonysági aukcióra, amelyet a világ legnagyobb Toyota-márkakereskedője, a Kaliforniában működő Longo Toyota hirdetett meg. Az 1967-ben alapított, azaz ötvenhat éve tevékenykedő Longo működése első évétől fogva az USA legsikeresebb Toyota-kereskedésének számít, a több mint 200 ezer négyzetméteren (!) elterülő kereskedés 550 embert foglalkoztat. Alighanem ennek köszönhetően tudták megrendelni Észak-Amerika legkívánatosabb Toyotájának, a GR Corolla Morizo Edition szériának a legelső darabját. Ebből a különlegesen átalakított, hátsó üléssorától megfosztott kivitelből a 2023-as modellévre mindössze kétszáz példányt kapott a Toyota egyesült államokbeli importőre. Azóta viszont az is kiderült, hogy 2024-ben egyáltalán nem lesz elérhető ez a limitált széria az USA-ban – ez pedig még inkább felértékelte ezt a kétszáz autót, azon belül is a 001-es sorszámút.
Egy ilyen ritka – ráadásul műszakilag is kiemelkedő képességekkel bíró – autót kis túlzással annyiért kínálhatnának eladásra a Toyota kereskedői, amennyit nem szégyellnek, a Longo Toyotának azonban más tervei voltak az év legkülönlegesebb Corollájával: árverésre bocsátotta azt, méghozzá jótékony célúra. A teljes bevételt két, oktatást elősegítő programnak ajánlották fel. Az egyik a rászoruló gyermekeknek ingyen szemüveget biztosító, ezzel a tanulás és a boldogulás egyik alapvető feltételét megteremtő Vision to Learn alapítvány, a másik pedig a helyi iskolai körzet azon programja, amely a műszaki és tudományos pályára készülő diákok tanulmányait elősegítő gyakorlati képzés megvalósítását tűzte a zászlajára.
Az október 25-én lezárt aukción végül 98 500 dollárért, azaz mintegy 35,7 millió forintért talált gazdára a különleges GR Corolla. Ez majdnem kétszerese a különleges kivitelű sportmodell ajánlott kiskereskedelmi vételárának – annak fényében viszont, hogy idén október végére az USA piacára allokált 200 autóból már csak tizenöt maradt gazdátlanul, talán nem is irreálisan magas ez az összeg. A kereskedés, illetve a Toyota Motor North America mindenestre felkerekítette azt, így végül 150 ezer dolláros támogatást adtak át a két szervezetnek.
Nem a GR Corolla Morizo Edition volt az első Toyota, amelyet jótékony célra árvereztek el. 2019-ben a GR Supra legelső példányáért 2,1 millió dollárt fizetett egy többmárkás autókereskedői hálózat alapító tulajdonosa, 2022-ben pedig a szintén vadonatúj Toyota Tundra első két példánya cserélt gazdát, összesen mintegy 1,2 millió dollárért. A járműveket mindkét esetben a Toyota North America ajánlotta fel, a befolyt összeget mindkét árverésen ugyanannak a két szervezetnek – egy egészségügyi, illetve egy veteránokat támogató alapítványnak ¬– ajánlotta fel az autógyártó.

